ועדת הכלכלה, כנסת 17, פרוטוקול מספר 740, 2009-02-08 13:00

רוברט אילטוב: אני מתכבד לפתוח את ישיבת ועדת הכלכלה.

רוברט אילטוב: על סדר היום דיון מחדש בתקנות מקורות אנרגיה (מדד יעילות מזערית לנטל לנורה פלואורנית), התשס"ח-2008.

רוברט אילטוב: בבקשה, משרד התשתיות הלאומיות.

זאב גרוס: אני מנהל האגף לניהול משאבי תשתית שעוסק בתחום ההתייעלות האנרגטית.

זאב גרוס: מכאן אני מוסר גם את התנצלותו של מר ולדימיר נמירובסקי, סמנכ"ל תשתיות אנרגיה, שחלה הבוקר ולכן לא יכול להשתתף בישיבה הזאת.

זאב גרוס: הוא רצה מאוד להשתתף בישיבה.

לאה ורון: נאחל לו רפואה שלמה.

זאב גרוס: הופענו בפני ועדה נכבדה זו ב-2 בנובמבר 2008 והבאנו נוסח של תקנות שהטיפול בהן החל בסוף שנת 2007.

זאב גרוס: הפצנו את התקנות להערות הציבור, ובמהלך ינואר 2008 קיבלנו הערות כאלה ואחרות, בין היתר הערות של קיבוץ עין השופט שבו יש מפעל שעוסק בייצור של הנטלים הללו, ולמיטב הבנתי הם גם היצרנים היחידים כמעט בארץ בתחום הזה.

זאב גרוס: המשכנו לקדם את התקנות, וכפי שאמרתי ב-2 בנובמבר הופענו בפני ועדה נכבדה זו לקבל את אישורה, וקיבלנו את האישור.

זאב גרוס: מייד לאחר אישור התקנות פנה אלינו המפעל ואמר: רגע, רגע, יש לנו המון הערות שמשום מה לא הערנו בזמן.

זאב גרוס: השר ביקש שנציגות המשרד תבקר במפעל ותראה במה מדובר.

רוברט אילטוב: אם זה המפעל היחיד שמייצר, איך יתכן שאתם כמשרד לא ראיתם את הבעיה?

רוברט אילטוב: הוא המפעל היחיד שמייצר בארץ.

רוברט אילטוב: בעצם לא התייעצתם עם אף אחד.

זאב גרוס: קיבלנו את ההערות הכתובות של המפעל בינואר 2008 ואז היו להם בסך הכול שתי הערות: האחת, הם שאלו מדוע אנחנו לא מאמצים את התקן האירופאי, והשנייה, הם טענו שהתקנות נוסחו באופן שלא איפשר ייצור לצורך ייצוא.

זאב גרוס: באשר להערה הראשונה, השבנו שאנחנו אמנם מכבדים מאוד את הדירקטיבה האירופאית אבל אנחנו לא אירופה.

זאב גרוס: באשר להערה השנייה, אכן תיקנו את התקנות באופן שאיפשר ייצור לצורך ייצוא, לפי בקשתם.

זאב גרוס: אלה היו שתי ההערות היחידות שהמפעל העביר אלינו בכתב.

זאב גרוס: כשבוע-שבועיים לאחר אישור התקנות על-ידי הוועדה הנכבדה הזאת קיבלנו מן המפעל חוברת עם אוסף ארוך מאוד של טענות.

זאב גרוס: נכתב שהם לא יכולים להתארגן לייצור וכולי וכולי.

זאב גרוס: ביקרנו במפעל והתרשמנו שהציוד שבו משתמשים בכדי לייצר את המוצרים הללו, קודם כול בחלקו הניכר הוא מעין ייצור עצמי, או לפחות התאמות עצמיות.

זאב גרוס: קו הייצור יצטרך לעבור רביזיה לא קטנה לצורך ההתאמה למוצר החדש.

זאב גרוס: תיק התוכניות, או התכנון של המוצרים כבר הסתיים, עכשיו צריך רק לגמור לתכנן את המכונות ואז גם לעשות הרצות ראשוניות.

זאב גרוס: הם אמרו שהם מוכנים ללכת לקראתנו על-ידי שיעלו בדרגה אחת את היעילות של המוצרים.

זאב גרוס: הדרישה היתה להעלות את היעילות בשתי דרגות.

זאב גרוס: בעקבות זה סיכמנו איתם לוח זמנים שונה לכניסת נורות בדרגה B2, לאמצע שנת 2010.

זאב גרוס: אמרנו גם, ואנחנו מצהירים על כך גם לפרוטוקול כאן כפי שסיכמנו, שיש בתקנות מועד למעבר ל-B1, בערך באמצע שנת 2011, ואמרנו, וכמובן נקיים את זה, שנבחן את הנושא הזה גם לקראת שנת 2011.

זאב גרוס: אני כבר אומר, שדרוג יהיה בשנת 2011, בין אם ל-B1 או לשדרוג אחר – כי יתכן שתהיה אפשרות למעבר cost effective לדבר יעיל יותר בשנת 2011 – אבל מעבר יהיה.

זאב גרוס: לכן אני מקווה מאוד שאנחנו, כמובן בתיאום עם המפעל, ניידע אותם והם יצליחו להתקדם בקצב הדרוש.

אבשלום וילן: לא כל-כך חשוב מה היה.

אבשלום וילן: עובדה שגם אני לא ידעתי על הישיבה בוועדה.

אבשלום וילן: זה קורה.

אבשלום וילן: הם לא הוזמנו לישיבה, התאחדות התעשיינים לא הוזמנה.

לאה ורון: התאחדות התעשיינים הוזמנה והנציגים הוזמנו.

לאה ורון: יש לכך אפילו התייחסות בפרוטוקול.

אבשלום וילן: עובדה שלא הגיעו.

אבשלום וילן: נפלה תקלה.

אבשלום וילן: קורה.

אבשלום וילן: אם יש מפעל אחד או 5 מפעלים והולכים להכניס שינוי שמחייב לשנות קווי ייצור, השאלה למה מראש לא דיברו איתם.

אבשלום וילן: אמרת שקיבלתם מהם הערות בכתב.

אבשלום וילן: הגרסה שלהם אחרת.

אבשלום וילן: אבל אני לא רוצה לעסוק בהיסטוריה.

אבשלום וילן: השאלה העיקרית שלי, בדרך כלל בדיונים מעין אלה אנו נצמדים לתקן האירופאי.

אבשלום וילן: אמרת שהתקן האירופאי לא מחייב אותנו.

אבשלום וילן: זה נכון, בוודאי, אך תסביר לי מדוע לא נצמדתם לתקן האירופאי.

אבשלום וילן: ניסיתי ללמוד את הנושא.

אבשלום וילן: אתה אולי מהנדס אלקטרוניקה, אני בוודאי שלא, אבל אני מבין שעוברים ממשנקים מגנטיים לאלקטרוניים.

אבשלום וילן: הדירקטיבה של B1 היא מין פתרון ביניים.

אבשלום וילן: הסתבר לי, בין היתר, שבאירופה קבעו שעל כל היצרנים לעבור ל-A1 עד לשנת 2017, כלומר למשנקים שכולם אלקטרוניים ולא שלב ביניים.

אבשלום וילן: אני מבקש לשאול מבחינה מקצועית, ואל תכניס אותי להסברים מסובכים, אבל עניינית, למה במקום לקיים דיון נוסף ב-2011 לא להגיד שאנחנו כמו אירופה, עד 2017 היעד לעבור למשנקים מסוג A1 ולדלג על ה-B?

אבשלום וילן: אני מבין שפרט לקירות ולגג הם צריכים להחליף את כל קו הייצור, את כל המכונות, וזה בסדר.

אבשלום וילן: אני לא נכנס כאן לפרטים.

אבשלום וילן: ראיתי תחשיבים – בשעות העומס זה יוריד, זה יעלה.

אבשלום וילן: זה דיון מקצועי.

אבשלום וילן: אני שואל עניינית, למה לא להיצמד לתקן האירופאי?

אבשלום וילן: למה לא לתת זמן להתארגן?

רוברט אילטוב: לדעתי הדיון צריך להיות רחב יותר ולא די ברבע שעה.

רוברט אילטוב: אני מציע להאריך את תוקף התקנות ב-3 חודשים לכל היותר ובקדנציה הבאה ועדת הכלכלה בהרכבה החדש תידרש לעניין.

זאב גרוס: אלה היו תקנות חדשות, אדוני היושב-ראש.

אבשלום וילן: התקנות אושרו אך ביקשנו רביזיה, והשר הסכים לדון מחדש.

אבשלום וילן: השר ביקש, מתוך התחשבות במפעל האחד מיקנעם, שמעסיק 300 עובדים, ובעיקר לאור המצב הכלכלי הקשה והמיתון בארץ, בכל אופן לקיים דיון כדי שלא יפוטרו אנשים.

אבשלום וילן: כך הגענו לזה.

רוברט אילטוב: קודם כול אנחנו צריכים לקיים הצבעה על דיון מחדש.

רוברט אילטוב: אתה בעד?

אבשלום וילן: אני בעד, אך אין לי זכות הצבעה, לצערי.

אבשלום וילן: הצבעה בעד ההצעה לדיון מחדש על תקנות מקורות אנרגיה (מדד יעילות מזערית לנטל לנורה פלואורנית), התשס"ח-2008 – 1 נגד – אין נמנעים – אין ההצעה לדיון מחדש נתקבלה.

רוברט אילטוב: אני בעד.

רוברט אילטוב: אין מתנגדים ואין נמנעים.

רוברט אילטוב: הדיון נפתח מחדש.

שבתי אלבוחר: רציתי להוסיף שאכן אין לנו כיום תקנות בתוקף, אף-על-פי שהוועדה הזאת אישרה את התקנות, כי השר לא חתם עליהן.

שבתי אלבוחר: הן לא בתוקף, ולכן אלה תקנות שבאות במקום אלו שאושרו לפני כחודש.

זאב גרוס: אני מבקש להשיב לחבר הכנסת וילן.

זאב גרוס: קודם כול, השאלה במקום.

זאב גרוס: אני מבקש להסביר בקצרה את ההבדל בין דירקטיבה ובין תקן.

זאב גרוס: דירקטיבה זה המלצה.

זאב גרוס: גם אם יש דירקטיבה, המדינות אמורות להיצמד לדירקטיבה אבל כל אחת בדרך שלה, ולפעמים יש גם שינויים.

זאב גרוס: תקן זה דבר טכני.

זאב גרוס: התקן – הדירוגים שאנחנו קבענו מוכרים גם באירופה וגם במקומות אחרים, כלומר זה תקן בין-לאומי.

זאב גרוס: הייתי רוצה להפנות את תשומת לב הוועדה לכך שיש המון יעדים.

זאב גרוס: עד היום פרט לגורמים בודדים, גם מבחינת התייעלות אנרגטית, גם מבחינת אנרגיה מתחדשת, גם מבחינת עמידה בפליטות האירופאים היו ממש-ממש סופרלטיבים ביעדים, לא עמדו באף אחד מהם כמעט.

זאב גרוס: אנחנו מדינה קטנה.

זאב גרוס: נכון, המפעל מייצר לא מעט לייצוא, אבל גם מייצר לא מעט בשביל הארץ.

זאב גרוס: יש לנו יעדים.

זאב גרוס: ייתכן שבאיזשהו מקום "נצבע" את 2017.

זאב גרוס: הממשלה קבעה כבר יעד ל-2020.

זאב גרוס: אנחנו רוצים לוודא שאנחנו מתקדמים לקראת היעד הזה.

זאב גרוס: אין ספק שאם לקראת שנת 2011 נראה באמת שאין היגיון לקבוע תחנה ב-B1 ייתכן שנלך לכיוון A.

זאב גרוס: אני מקווה שגם המפעל רגיש יותר לבעיות שלו.

זאב גרוס: כאשר נדבר על הבראנז'ה בתחומים האלה אז אין ספק שהיום נהיה הרבה יותר מחוברים למה שקורה.

רוברט אילטוב: תסכם לנו את הבקשה שלכם.

זאב גרוס: אם בזמנו קבענו כניסה של B2 בעוד כ-10 חודשים - -

איתי עצמון: ב-31 בדצמבר 2009.

זאב גרוס: - - אנחנו מבקשים לדחות את הכניסה של B2 בכשנה וחצי, כאשר מקבלים בכל זאת משהו, שעולים לדרגה C, ואנחנו בכיוון שדרוג ל-B1, כמובן תוך תיאום, ב-1 ביולי 2011.

אבשלום וילן: אולי נקבע את היעד ל-2015 מתוך מטרה לעבור ישר ל-A ב-2017, כמו באירופה?

מלכי חג'בי: זה לא מעשי.

מלכי חג'בי: מבחינה טכנולוגית B1 יהיה חייב תמיד להיות לצד A1.

מלכי חג'בי: רוב ההתקנות של גופי תאורה לתאורת הפנים ישתמשו ב-A1, זה מתבקש, וטכנולוגית זה גם אפשרי.

מלכי חג'בי: יש מקומות, כמו בתי מאפה ותנורים למיניהם, מקומות חמים במיוחד שמשנק אלקטרוני לא עובד בהם, חד וחלק.

מלכי חג'בי: לכן תמיד יישאר גם B1 כיעד אפשרי ניתן להשגה וזמין לשימוש בשוק החופשי.

מלכי חג'בי: גם אז הוא לא מבזבז הרבה אנרגיה, אם כי הוא מאוד יקר.

אבשלום וילן: כמה זה B1 ו-A1 לעומת סך כל הייצור?

אבשלום וילן: כמה תנורי אפייה יש במדינת ישראל?

מלכי חג'בי: אבל חייבים להשאיר את זה.

מלכי חג'בי: אי אפשר להוציא את זה מהשוק.

אבשלום וילן: אני מבין.

אבשלום וילן: אני שואל על הפרופורציות.

מלכי חג'בי: המספר זניח לחלוטין, פחות מ-1%.

מלכי חג'בי: לעומת 3 מיליון משנקים בדרגות D ו-C שנמכרים בשנה במדינת ישראל לפי סטטיסטיקה שנבדקה במסגרת העבודות, נכון לשנת 2005, עם גידול של 2% בשנה.

מלכי חג'בי: המשמעות של זה היא בזבוז של 10 ואט, וזה נאמד בשנה בכ-130,000 טון פחמן.

מלכי חג'בי: זה המון.

מלכי חג'בי: אם נבחן את זה באנרגיה – זה היקף משמעותי מאוד.

מלכי חג'בי: לא בכדִי מדינת ישראל כבר בדצמבר 2004 הכניסה לתוקף את התקן הישראלי 54/85 לסימון אנרגטי, והוא תקן רשמי.

מלכי חג'בי: חבל שיש סימון ולא מיישמים אותו.

מלכי חג'בי: הכול נועד למטרה זאת – לצמצם את גזי החממה ולצמצם את צריכת האנרגיה, שהיא משמעותית ומהווה כ-30% מסך צריכת החשמל במדינת ישראל.

מלכי חג'בי: הדחייה לשנת 2017 או 2015 – זה כאילו לא עשינו שום דבר כי נמשיך לבזבז.

אבשלום וילן: אתה מסכים אתי שצריך להגיע ל-A.

אבשלום וילן: נכון?

מלכי חג'בי: לא.

מלכי חג'בי: גם ל-A.

אבשלום וילן: אתה אומר שיהיה שימוש מצומצם מאוד ב-B והרוב יהיה A.

אבשלום וילן: אבל ב-A יש גם בעיות אחרות.

אבשלום וילן: גם שהרשת נופלת הרבה יותר, והיא צורכת יותר אנרגיה, הרכיבים של המשנק יקרים יותר.

אבשלום וילן: אני לא רוצה להיכנס כעת לבעיות המקצועיות-טכנולוגיות.

אבשלום וילן: אני שואל שאלה אחרת.

אבשלום וילן: אם יש כאן מפעל שמייצר 70% מן התוצרת הישראלית, והוא נכנס לזה כי אין ברירה וכל העולם נערך לזה, ונכון מה שאמרת על גזי החממה, הכול נכון.

אבשלום וילן: אבל אם אומרים שבשנת 2011 נדון פעם נוספת – אז לשם מה צריך לשגע אותנו עוד פעם?

אבשלום וילן: בואו נקבע מועד באמצע, נקבע את 2015.

אבשלום וילן: בינתיים ייכנסו גם לזה וגם לזה, ובא לציון גואל.

אבשלום וילן: לא הבנתי את הבעיה.

אבשלום וילן: 1B יהיה בכל מקרה.

מלכי חג'בי: אבל חייבים להוציא היום מן המחזור את המשנקים מדרגה C ו-D.

תומר מזרחי: אני נציג המועצה לצרכנות.

תומר מזרחי: צר לנו להגיד את הדברים הללו, אבל חייבים להגיד אותם.

תומר מזרחי: אנחנו מניחים שמשרד ממשלתי מבקש להתקין תקנות רק לאחר שערך התייעצות.

תומר מזרחי: ההתייעצות אמורה היתה להיערך בחודש נובמבר.

תומר מזרחי: עכשיו להגיד שלא היו מודעים להערות?

תומר מזרחי: נראה לי שזה לא הסיבה האמיתית.

תומר מזרחי: בנוסף, אם אתם באים היום ומבקשים דחייה נוספת אז הייתי שמח לראות חוות דעת שמעידה על הסיבה האמיתית.

תומר מזרחי: הרי ידעתם שצריך להיערך ולהחליף פס ייצור.

תומר מזרחי: אנחנו מכירים את דפוס הפעולה הזה גם בתקנות יעילות מזגנים.

זאב גרוס: אתה מוכן לפרט?

זאב גרוס: אנא תפרט.

זאב גרוס: העומק בו נכנסתם לכל הדבר הזה כאשר הוא פורסם לציבור בשנת 2007 – אני חושש שהייתם בכלל אטומים לכל התקנות האלה.

זאב גרוס: אז אנא תסביר לנו מה לדעתך קורה בממשלה.

רוברט אילטוב: אני זה ששואל כאן שאלות.

רוברט אילטוב: בואו לא נתפרץ.

רוברט אילטוב: הוא אומר את העמדה שלו.

רוברט אילטוב: תהיה לך זכות תגובה.

רוברט אילטוב: לא מנעתי מאף אחד זכות תגובה.

רוברט אילטוב: מי שירצה להתייחס, יתייחס.

תומר מזרחי: אנחנו לא מפקפקים בעבודת הממשלה ובאופן שאתם עושים את זה.

תומר מזרחי: פשוט נראה לנו תמוה לבקש את הדחייה הזאת מאחר והייתם אמורים כבר לעשות את הבירורים כולם לפני שהבאתם את התקנות מראש.

תומר מזרחי: באשר לנגיעה של זה לצרכנים – אנחנו רואים את הנושא הזה כנוגע לצרכנים בחיסכון בחשמל ברמה הסביבתית וברמה של הצרכן.

תומר מזרחי: בנוסף, במקרה הזה אין יצרנים שכן נערכו, אבל אילו היו יצרנים שכן פעלו וכן נערכו הרי זה לא הוגן כלפיהם.

תומר מזרחי: מה היום המשרד הממשלתי יודע שלא ידע בנובמבר 2008?

תומר מזרחי: הרי אנחנו יודעים מה טוענים התעשיינים ויודעים מה טוענים היצרנים.

תומר מזרחי: אם כך, אני סבור שאין מקום לתת הארכה נוספת.

תומר מזרחי: צריך ליישר קו ולהתקדם הלאה בקצב של התייעלות.

אבשלום וילן: ומה המשמעות?

אבשלום וילן: שהמפעל לא יעמוד בלוח הזמנים ולא ייצר ו-600 עובדים ייזרקו לרחוב.

אבשלום וילן: זה לא בעיה צרכנית?

אבשלום וילן: אתה יודע מה זה להחליף קו ייצור במפעל?

אבשלום וילן: זה ייקח לפחות שנתיים, גם כשרוצים להתקדם.

אבשלום וילן: אז מה זה לזרוק באוויר "כן בדקו, לא בדקו"?

אבשלום וילן: זה פשוט דיבור חסר אחריות.

אבשלום וילן: הייתי אומר: פופוליסטי.

אבשלום וילן: אני מאוד בעד כל נימוק של איכות הסביבה, אבל אני יודע שגם במזגנים וגם במשנקים כדי לעבור משלב א' לשלב ב' צריך לתת את פסק הזמן המינימלי כדי שהיצרנים יוכלו להתארגן.

מלכי חג'בי: לצערי לא מייצרים את דרג A במדינת ישראל ואין לו זכות קיום במדינת ישראל.

אבשלום וילן: למה?

מלכי חג'בי: דרג A זה מוצר אלקטרוני מורכב שאינו כלכלי אם לא מייצרים אותו במאסות במפעל שעובד 24 שעות ביממה לשוק המקומי.

מלכי חג'בי: יש חברות שעושות את זה כבר למעלה מ-20 שנים, כמו:

מלכי חג'בי: "אוסרם", או "ווסלוס וואבה" שהמפעל הזה הוא נציג שלו בישראל, או "פיליפס", מפעלים שיש להם קווים בכל העולם ומספקים את התצרוכת העולמית.

מלכי חג'בי: התצרוכת העולמית עומדת על כ-30 מיליון משנקים בחודש.

מלכי חג'בי: מכאן שעם כל הכבוד, לעשות במפעל הסבה למשנקים אלקטרוניים – זה לא מעשי ולא כלכלי.

מלכי חג'בי: יחד עם זה, כל התקנה הזאת התחילה – ואני מצטער שמשרד התשתיות הלאומיות לא נותן כאן את הנֶגֶס החשוב ביותר – מנושא הנורות הפלואורניות שהמשנקים האלה אמורים להפעיל אותן.

מלכי חג'בי: יש כבר שינוי בדפוס בעולם בכלל.

מלכי חג'בי: הנורות הפכו ל-5T עם יעילות אנרגטית גבוהה הרבה יותר וחייבים לעבוד שם למשנקים אלקטרוניים מדרג A.

מלכי חג'בי: זה נוגע גם לנושא המיחזור.

מלכי חג'בי: רמת הכספית בהם 3 מיליגרם, מול 15 מיליגרם.

מלכי חג'בי: אחת הבעיות מעבר לנושא צריכת האנרגיה, כשאתה זורק נורה פלואורנית רגילה אתה זורק 15 מיליגרם כספית בלי שום אפשרות למיחזור.

מלכי חג'בי: זה נֶגַע רע בכל העולם.

מלכי חג'בי: לא בכדִי עשו את דירוג A, על מנת להתאים אותם לדור החדש של הנורות שנפוץ בעולם כבר 15 שנים.

מלכי חג'בי: אם מדינת ישראל תלך כאן בפאזה שאחרי העולם, אנחנו נהיה בצרה צרורה כי מצד אחד לא תהיה תחרות יותר, לא נוכל להביא משנקים מדרג C ו-D משום מקום, רק יצרן אחד בכל העולם יוכל לייצר אותם, או אולי רק יצרנים בסין.

מלכי חג'בי: אני לא רואה כאן סיבה מוצדקת לדחייה.

מלכי חג'בי: זה שיקול של מפעל מול שיקול לאומי.

רוברט אילטוב: אולי תוכל לפרט לוועדה מה זה משנק.

מלכי חג'בי: נורה פלואורנית – נורה פלורסנטית רגילה שיש לנו בבית – לא יכולה להיות מחוברת ישירות לרשת החשמל כמו נורת הליבון הרגילה.

מלכי חג'בי: היא צריכה ציוד הפעלה.

מלכי חג'בי: משנק זה אותו סליל, שמורכב מברזל ונחושת, שמייצב את הזרם דרך הנורה ומאפשר הפעלה תקינה.

מלכי חג'בי: הצ'וק האלקטרוני הוא לא סליל רגיל.

מלכי חג'בי: הוא עובד בתדר גבוה, עם התייעלות אנרגטית הרבה יותר גבוהה והוא בעצם ציוד ההפעלה לנורה הפלואורנית על מנת שנוכל להפיק ממנה אור.

רוברט אילטוב: אנחנו מתקרבים לסיום הישיבה.

רוברט אילטוב: עוד מישהו מעוניין לדבר?

רוברט אילטוב: בבקשה בקצרה, דקה לכל אחד.

צבי אגוזי: אני ממכון התקנים.

צבי אגוזי: במכון התקנים הכנו את התקנים לנושא הנצילות האנרגטית של משנקים והם מבוססים על תקנים בין-לאומיים.

צבי אגוזי: המטרה בסיכומו של דבר להביא לחיסכון באנרגיה מכיוון שיש שימוש נרחב באותם רכיבים שנמצאים בתוך נורות פלואורניות וזה יביא לחיסכון בחשמל.

צבי אגוזי: יחד עם זה, צריך לתת הזדמנות ליצרן להתארגן עם קו ייצור חדש.

צבי אגוזי: לא מדובר ברמה A אלא ברמה 1B ו-2B.

צבי אגוזי: צריך לתת להם את הזמן המינימלי הדרוש להם על מנת להתארגן.

צבי אגוזי: צריך לשמוע מהם מה הזמן המינימלי הדרוש להם להתארגנות כזאת.

צבי אגוזי: לא בהכרח אנחנו חייבים לרוץ לפני אירופה בחוקים שלנו.

צבי אגוזי: אני לא בטוח שבאירופה קבעו את זה ל-2017.

צבי אגוזי: לא ראיתי עדיין את התקנה.

צבי אגוזי: אם נדע את מינימום הזמן הדרוש להתייעלות נוכל בהחלט לקבל החלטה מושכלת לגבי השדרוג כי בסיכומו של דבר זה יחסוך למדינת ישראל חשמל.

אלישע שפירא: באשר לפנייה שלנו לאחר הדיון, הערנו אכן הערות מוקדמות ולצערנו – ואני לא רוצה לעשות עכשיו ניתוח היסטורי – ההערות לא היו שלמות, בין היתר מכיוון שמי שעסק בזה לא ראה כנראה את החומר הסופי שכולל את לוחות הזמנים.

אלישע שפירא: דבר נוסף, לא הוזמנו לישיבה בשל תקלה שאירעה בהתאחדות התעשיינים.

אלישע שפירא: ההזמנה הגיעה אליהם אך לא הגיעה אלינו ולכן לא הגענו לוועדה וביקשנו את הדיון החוזר עם משרד התשתיות הלאומיות.

לאה ורון: והיושב-ראש איפשר לכם.

אלישע שפירא: לגופו של עניין, היוזמה להתאים את התקנים הישראלים לדירקטיבה האירופאית, היתה יוזמה שלנו.

אלישע שפירא: יושב כאן נציג מכון התקנים והלכנו גם למשרד התשתיות הלאומיות.

אלישע שפירא: אנחנו היינו היוזמים שבמדינת ישראל ייכנסו תקנים שמחייבים יעילות אנרגטית במשנקים, או בעברית טובה: נטלים.

אלישע שפירא: אבל זה מחייב זמן להתארגנות.

אלישע שפירא: חשבנו שנכון להיעצר ב-2B בשל סיבות מקצועיות, היות והמעבר מ-2B ל-1B הוא בפועל העברת השוק ב-90% למשנקים אלקטרוניים.

אלישע שפירא: מר מלכי חג'בי צודק שבמקומות בודדים משנקים אלקטרוניים אולי לא יתאימו.

אלישע שפירא: אני אומר את זה בזהירות כי אנו יודעים שיש גם דרכים נוספות לפתור את הבעיה, אבל המעבר מ-2B ל-1B יעביר בפועל את השוק ל-A, דהיינו: למשנקים אלקטרוניים.

אלישע שפירא: בניגוד למה שמר מלכי חג'בי אמר, דעתנו נחרצת שכאשר 70%, 80%, 90% מהשוק הישראלי יצרך משנקים אלקטרוניים אנחנו נהיה היצרן של המשנקים האלקטרוניים.

אלישע שפירא: בעניין הזה אין לנו בכלל סימן שאלה.

אלישע שפירא: אנחנו נייצר משנקים אלקטרוניים, נעשה את ההסבה.

אלישע שפירא: אנחנו מעריכים שהמעבר למשנקים אלקטרוניים מחייב זמן היערכות והשקעות של כ-5 שנים.

אלישע שפירא: לכן התקיים דיון, שגם יימשך, עם משרד התשתיות הלאומיות.

אלישע שפירא: לנו חשוב שזה ייאמר כי באנו כאן

אלישע שפירא: בהסכמה על התקנה שמוצעת על-ידי משרד התשתיות הלאומיות.

אלישע שפירא: חשוב לנו גם לומר שעדיין הדיון פתוח בין משרד התשתיות הלאומיות ובינינו לגבי תקנת משנה 2(1)(ג).

לאה ורון: אדוני בוודאי רוצה שהוועדה תאשר את התקנות אז כדאי לאפשר לה לעשות את זה.

אבשלום וילן: אתם מוכנים להתפשר על ההצעה שלי, על 2015?

רוברט אילטוב: לא.

רוברט אילטוב: אני בספק אם בכלל הייתי רוצה.

רוברט אילטוב: ניתן להם את הזמן להיערך, ובהצעתך יידונו בוועדת הכלכלה בכנסת הבאה.

רוברט אילטוב: אנחנו לא במשא ומתן עכשיו.

אבשלום וילן: הרי מאשרים את התקנות עכשיו, אז אפשר במקום "2011" לקבוע "2015".

זאב גרוס: אנחנו לא מוכנים.

אבשלום וילן: אתה מוכן לקבוע "2013"?

רוברט אילטוב: חבר הכנסת וילן, אתה רוצה לנהל כאן משא ומתן?

מלכי חג'בי: מה עם הצורך הלאומי?

מלכי חג'בי: העניין הלאומי חשוב לא פחות.

רוברט אילטוב: לכן אני לא מאמץ את ההצעה של חבר הכנסת וילן.

רוברט אילטוב: אני מבקש שתקראו את התקנות.

שבתי אלבוחר: תקנות מקורות אנרגיה (מדד יעילות מזערית לנטל לנורה פלואורנית), התשס"ח-2008 "בתוקף סמכותי לפי סעיף 3 לחוק מקורות אנרגיה, התש"ן-1989 (להלן – החוק) ובאישור ועדת הכלכלה של הכנסת, אני מתקין תקנות אלה: תקנה 1 – הגדרות בתקנות אלה – "תקן" – תקן ישראלי – ת"י 5485 "נטלים לנורות פלואורניות – דרישות לנצילות אנרגיה ולסימון"; "מנורה" – כהגדרתה בתקן ישראלי – ת"י 20 "חלק 1 מנורות: דרישות כלליות ובדיקות"; "מעבדה מאושרת" – כמשמעותה בסעיף 12 לחוק התקנים, התשי"ג-1953; "נטל לנורה פלואורנית" – כהגדרתו בתקן ת"י 20 "חלק 1 מנורות: דרישות כלליות ובדיקות".

שבתי אלבוחר: "

מלכי חג'בי: יש טעות בהגדרת "נטל לנורה פלואורנית".

מלכי חג'בי: זה לא "כהגדרתו בתקן ת"י 20", אלא "כהגדרתו בתקן ת"י 61347 חלק 2.9".

רוברט אילטוב: הם יבדקו את התקן הנכון.

לאה ורון: חבל שלא הערתם על כך לפני הדיון, כדי לאפשר להניח בפני הוועדה תקנות מתוקנות.

מלכי חג'בי: אני מצטער, קיבלנו רק ביום חמישי הודעה על קיום הדיון ונכנסנו לכאן ממש בחופזה.

רוברט אילטוב: לא משנה.

רוברט אילטוב: תבדקו את התקן הנכון.

רוברט אילטוב: תמשיך בבקשה.

שבתי אלבוחר: תקנה 2 – חובה לעמוד ברמת יעילות מזערית "לא ייבא אדם, לא ייצר ולא ימכור נטל לנורה פלואורנית (להלן – נטל), כפריט בודד או כחלק בתוך מנורה, אלא אם כן: (1) בהתאם לבדיקה שבוצעה על-ידי מעבדה מאושרת, הוא עומד לפחות במדד היעילות המזערית כמפורט להלן: (א) עד ליום יח' בתמוז התש"ע (30 ביוני 2010), כמצוין באות C בסעיף 5 בתקן; (ב) החל מיום יט' בתמוז התש"ע (1 ביולי 2010) עד ליום כח' בסיוון התשע"א (30 ביוני 2011), כמצוין באות 2B בסעיף 5 בתקן; (ג) החל מיום כט' בסיוון התשע"א (1 ביולי 2011), כמצוין באות 1B בסעיף 5 בתקן;"

איתי עצמון: סליחה, מדד יעילות C לא היה קיים בנוסח הקודם שהבאתם.

זאב גרוס: נכון.

זאב גרוס: זה ההבדל.

שבתי אלבוחר: קו הייצור היום מייצר נטלים במדד יעילות D - - -

זאב גרוס: והוא הסכים להעלות את זה ל-C.

שבתי אלבוחר: המשמעות של 3 חודשים – נראה בתקנת התחילה שזה ייכנס לתוקף 3 חודשים מיום פרסום התקנות – שאז יוכלו לייצר נטלים רק ממדד יעילות C ומעלה.

שבתי אלבוחר: "(2) הוא סומן בהתאם לציור מספר 1 לפי הפרק "סימון" שבתקן.

שבתי אלבוחר: תקנה 3 – ייבוא או ייצור למטרת ייצוא על אף האמור בתקנה 2, ניתן לייבא או לייצר נטל שאינו עומד במדד הנצילות המזערית, כמפורט בתקנה 2, על מנת לייצאו, בכפוף לכל דין.

שבתי אלבוחר: תקנה 4 – העברת מידע לממונה על היצרן או היבואן של נטל להעביר לממונה מידע על היעילות האנרגטית של הנטל שיובאו או שייוצרו על ידו, מעת לעת, לפי דרישת הממונה.

שבתי אלבוחר: תקנה 5 – תחילה תחילתן של תקנות אלה שלושה חודשים מיום פרסומן.

שבתי אלבוחר: "

רוברט אילטוב: אני מעלה את התקנות להצבעה.

רוברט אילטוב: חבר הכנסת וילן, אני לא מקבל את ההצעה שלך.

אבשלום וילן: רשמתי לפניי.

רוברט אילטוב: בכל אופן, אנחנו נותנים כאן מצד אחד למפעל הזדמנות להתארגן, ומצד שני מאפשרים לשמור על הסביבה הירוקה.

רוברט אילטוב: מי בעד התקנות?

רוברט אילטוב: מי נגד?

רוברט אילטוב: הצבעה בעד תקנות מקורות אנרגיה (מדד יעילות מזערית לנטל לנורה פלואורנית), התשס"ח-2008 – 1 נגד – אין נמנעים – אין התקנות נתקבלו.

רוברט אילטוב: אני מצביע בעד.

רוברט אילטוב: אין מתנגדים ואין נמנעים.

רוברט אילטוב: תקנות מקורות אנרגיה (מדד יעילות מזערית לנטל לנורה פלואורנית), התשס"ח-2008, נתקבלו.

רוברט אילטוב: תודה רבה.

רוברט אילטוב: הישיבה נעולה.